378 de secţii de votare vor fi deschise peste hotare, la referendum. Ministrul de Externe susţine că este cel mai mare număr de secţii organizate, până acum, în afara graniţelor. Ca să ajungă la această concluzie, Teodor Meleşcanu a luat în calcul cele două zile în care se poate vota.

„Ultima a fost înființată la Valencia, la cererea unui grup de români. Secțiile sunt în sediile diplomatice, iar acolo unde e posibil și în alte locații. Au fost trimise buletinele de vot și ștampilele. Fiecare ambasador și-a asumat împărțirea unor secții de votare și a asigurat că toată lumea va avea acces la vot, mai ales că e o situație specială, pentru că se votează două zile. Practic sunt 378, dacă înmulțești cu doi secțiile de vot, ai un număr record de secții de votare”, a declarat Teodor Meleşcanu, ministrul Afacerilor Externe.

Număr secții de votare la referendumul din 2018: 378 de secții

Număr secții de votare la alegerile parlamentare din 2016: 417 de secţii

Număr secții de votare la alegerile prezidențiale din 2014: 294 de secții